               ЕВРОПЕЙСКА КОМИСИЯ
            Брюксел, 30.8.2019
            COM(2019) 405 final
            2019/0184(NLE)
            Предложение за
            РЕШЕНИЕ НА СЪВЕТА
            за подписване от името на Европейския съюз на Споразумението между Европейския съюз и Република Беларус за облекчаване на визовия режим

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               В контекста на срещата на върха на Източното партньорство, проведена през май 2009 г., ЕС потвърди своята политическа подкрепа за процеса на пълно либерализиране на визовия режим в условия на сигурност и за насърчаване на мобилността чрез сключване на споразумения за облекчаване на визовия режим и обратно приемане с държавите от Източното партньорство. Съгласно общия подход за изработването на политика на ЕС относно облекчаването на визовия режим, договорен между държавите членки на равнище КОРЕПЕР през декември 2005 г., споразумения за облекчаване на визовия режим се сключват единствено ако е налице споразумение за обратно приемане.

               Въз основа на това на 12 ноември 2010 г. Комисията представи на Съвета препоръка с оглед на получаването на указания за водене на преговори за споразумения с Република Беларус съответно за облекчаване на визовия режим за краткосрочно пребиваване и за обратно приемане на незаконно пребиваващи лица.

               След като на 28 февруари 2011 г. Съветът оправомощи Комисията
                  1
               , преговорите с Република Беларус започнаха официално в Брюксел на 12 юни 2014 г.

               Проведени бяха още пет кръга преговори — на 24 ноември 2014 г. в Минск, на 12 март 2015 г. в Брюксел, на 20 юни 2017 г. в Минск, на 11 октомври 2018 г. и на 26 март 2019 г. в Брюксел. Главните преговарящи парафираха текста на споразумението на 17 юни 2019 г. чрез размяна на електронни писма.

               Междувременно на 13 октомври 2016 г. Беларус, Европейският съюз и седем участващи държави членки (България, Румъния, Литва, Полша, Унгария, Финландия и Латвия) подписаха Съвместна декларация относно партньорство за мобилност.

               Считано от 12 февруари 2017 г., гражданите на Европейския съюз са освободени от изискването за притежаване на виза за влизане и престой на територията на Република Беларус за срок до 5 дни, при условие че преминават границата на международното летище в Минск. На 24 юли 2018 г. този срок за безвизов престой беше удължен до 30 дни при същите условия. За сроковете на престой, превишаващи 30 дни и не по-дълги от 90 дни (в рамките на всеки 180-дневен период), Споразумението ще се прилага реципрочно.

               Държавите членки бяха редовно информирани и с тях бяха проведени консултации в рамките на съответните работни групи на Съвета на всички етапи от преговорите. Окончателният проект на текста на Споразумението беше представен на работна група „Визи“ и беше цялостно одобрен на 5 април 2019 г. чрез процедура на мълчаливо съгласие.

               На 17 април 2019 г. Европейският парламент беше информиран за приключването на преговорите по Споразумението за облекчаване на визовия режим и Споразумението за обратно приемане с писмо, изпратено от генералния директор на ГД „Миграция и вътрешни работи“ до председателя на Комисията по граждански свободи, правосъдие и вътрешни работи. Към писмото бяха приложени проектите на текстовете и на двете споразумения.

               Предложеното решение относно сключването посочва необходимите вътрешни механизми за практическото прилагане на Споразумението. В него се посочва по-специално, че Комисията, подпомагана от експерти от държавите членки, представлява Съюза в рамките на Съвместния комитет по облекчаване на визовия режим, създаден по силата на член 12 от Споразумението.

               Приложеното предложение представлява правният инструмент за сключване на Споразумението. Съветът ще вземе решение с квалифицирано мнозинство.

               2.
                     ЦЕЛ И СЪДЪРЖАНИЕ НА СПОРАЗУМЕНИЕТО

               Споразумението между Европейския съюз и Република Беларус за облекчаване на визовия режим (наричано по-нататък: „Споразумението“) има за цел да облекчи, на основата на реципрочност, визовия режим за гражданите на Съюза и на Беларус за планиран престой от не повече от 90 дни в рамките на всеки 180-дневен период.

               Комисията смята, че целите, определени от Съвета в неговите указания за водене на преговори, са постигнати и че проектът на споразумение е приемлив за Съюза.

               Окончателното съдържание на Споразумението може да бъде обобщено, както следва:

               –по принцип за всички кандидати за визи решението за издаване или неиздаване на виза ще трябва да се взема в срок от 10 календарни дни. Този срок може да бъде удължен до 30 календарни дни, когато е необходима по-задълбочена проверка по заявлението. В спешни случаи срокът за вземане на решение може да бъде съкратен до два работни дни или по-малко. По правило на кандидатите за визи може да бъде насрочен час за подаване на заявление в срок от две седмици от датата, на която поискат такъв час, а в спешни случаи — незабавно или без насрочен час;

               –таксата за обработване на заявленията за издаване на виза, подадени от граждани на Европейския съюз и на Република Беларус, се определя на 35 EUR. Тази такса ще се заплаща от всички кандидати за виза. Наред с това следните категории лица ще са освободени изцяло от таксата за виза: деца на възраст под 12 години, лица с увреждания, близки роднини, членове на официални делегации, участващи в правителствени дейности, ученици, студенти, докторанти, представители на гражданското общество, при хуманитарни случаи, както и лица, участващи в научни, културни и художествени дейности и в спортни събития;

               –в случай че страните решат да си сътрудничат с външен изпълнител, наред с другото, за приемането на заявленията за издаване на визи таксата, която ще трябва да бъде платена на външния изпълнител, не може да надвишава 30 EUR. Трябва да продължи да бъде възможно гражданите на страните да подават заявленията направо в консулствата, доколкото това е осъществимо, например когато са налице достатъчно на брой служители, за да се справят с обема на работата и изпълнението на задълженията по Споразумението;

               –документите, които трябва да бъдат представени във връзка с целта на пътуването, са опростени за следните категории кандидати: близки роднини, бизнесмени, членове на официални делегации, ученици, студенти и докторанти, участници в научни, културни и спортни прояви, журналисти, лица, които присъстват на военни и граждански погребения (включително роднини), представители на гражданското общество, лица, които поради професията, която упражняват, участват в международни изложения, конференции, симпозиуми, семинари или други подобни прояви, шофьори, извършващи международни услуги по превоз на товари и пътници, участници в официални програми за обмен между побратимени градове, лица на посещение по медицински причини, лица, участващи в международни спортни прояви, членове на влакови, хладилни и локомотивни екипажи и участници в официални програми на ЕС за трансгранично сътрудничество. За тези категории лица с оглед на обосновката на целта на пътуването могат да бъдат изискани само документите, изброени в Споразумението. По правило не се изискват други обосновки, покани или потвърждения, предвидени в законодателството на държавите членки или на Република Беларус;

               –съществуват и опростени критерии за издаване на многократни визи за следните категории лица:

               а)членове на национални и регионални правителства, парламенти и съдилища, постоянни членове на официални делегации, съпрузи и деца, посещаващи граждани на Европейския съюз, които пребивават законно на територията на Беларус или граждани на Беларус, които пребивават законно в държавите членки, или граждани на ЕС, пребиваващи на територията на държавите членки, на които са граждани, или граждани на Република Беларус, които пребивават на територията на Беларус: многократни визи със срок на валидност 5 години (или по-кратък, ако намерението за редовно пътуване е очевидно ограничено, например когато срокът на валидност на мандата на кандидата или на разрешението за законно пребиваване е по-кратък);

               б)участници в научни, културни, официални програми за обмен или трансгранични програми, международни спортни прояви, журналисти, студенти, членове на официални делегации, представители на организации на гражданското общество, лица, които поради професията, която упражняват, участват в международни изложения, конференции, симпозиуми, семинари или други подобни прояви, шофьори, извършващи международни превози на товари, и екипажи на влакове, както и лица, които се нуждаят да извършват редовно посещения по медицински причини: многократни визи с валидност 1 година;

               в)същите категории като посочените в буква б): следва да се издават визи с валидност от най-малко 2 години и най-много 5 години (при условие че през предходните две години законно са използвали 1-годишната многократна виза, освен ако необходимостта или намерението да се пътува често не са очевидно ограничени до по-кратък период);

               –гражданите на Европейския съюз и на Република Беларус, които притежават валидни биометрични дипломатически паспорти, както и притежателите на валидно разрешение на ЕС за преминаване, са освободени от изискването за притежаване на виза за краткосрочно пребиваване. Първата оценка на сигурността и неприкосновеността на системата за издаване на беларуски дипломатически паспорти, включително на техните защитни елементи, беше представена от Комисията през април 2015 г., като бе отчетен задоволителен резултат по отношение на системата за издаване. Равнището на сигурност на беларуските дипломатически паспорти обаче не беше сметнато за достатъчно високо от някои държави членки. Впоследствие Република Беларус информира, че ще започне да издава биометрични паспорти в съответствие с най-новите насоки и препоръки на Международната организация за гражданско въздухоплаване от началото на 2020 г. и прие да ограничи премахването на визите до биометричните дипломатически паспорти (допълнително изискване, което не се съдържа в указанията за водене на преговори). На шестия и последен кръг от преговорите на 26 март 2019 г. Република Беларус представи на Комисията актуализирана информация относно системата за издаване и техническите спецификации на тези паспорти и се ангажира да предостави най-късно до октомври 2019 г. образец на новия биометричен паспорт и на окончателните технически спецификации. При тези обстоятелства окончателната оценка на системата за издаване на паспорти на Беларус ще трябва да бъде направена от Комисията, след консултация с държавите членки, преди сключването на Споразумението;

               –заключителните клаузи предвиждат страните да могат да суспендират изцяло или частично Споразумението (например да суспендират премахването на визите за притежателите на дипломатически биометрични паспорти) по всякакви причини. Следователно тази разпоредба обхваща основания за суспендиране като нарушение на разпоредба на Споразумението или злоупотреба с такава, като например премахването на визите за притежателите на дипломатически паспорти (член 10) от съображения, свързани с правата на човека и демокрацията (които са споменати също така в преамбюла на Споразумението), както и липсата на сътрудничество в областта на обратното приемане и/или незадоволително прилагане на Споразумението за обратно приемане;

               –в заключителните разпоредби се предвижда също така, че Споразумението за облекчаване на визовия режим може да влезе в сила едва на датата на влизане в сила на Споразумението за обратно приемане;

               –значението на основните принципи, ръководещи сътрудничеството между страните, както и задълженията и отговорностите, включително зачитането на правата на човека и демократичните принципи, произтичащи от съответните международни инструменти, с които те са обвързани, се подчертават в преамбюла на Споразумението;

               –в протокол се разглежда особеният случай на държавите членки, които все още не прилагат изцяло достиженията на правото от Шенген, и тяхното едностранно признаване на шенгенските визи и разрешенията за пребиваване, издадени на граждани на Република Беларус с цел транзитно преминаване през тяхна територия в съответствие с Решение № 565/2014/EС;

               –към Споразумението е приложена съвместна декларация относно сътрудничеството във връзка с документите за пътуване и редовния обмен на информация относно сигурността на документите за пътуване;

               –Към Споразумението е приложена съвместна декларация относно хармонизирането на информационните процедури за издаването на визи за краткосрочно пребиваване и на документите, които се подават при кандидатстване за виза за краткосрочно пребиваване;

               –особените случаи на Дания, Обединеното кралство и Ирландия са отразени в преамбюла и в съвместни декларации, приложени към Споразумението. Тясното асоцииране на Исландия, Норвегия, Швейцария и Лихтенщайн към изпълнението, прилагането и развитието на достиженията на правото от Шенген е отразено в съвместна декларация към Споразумението
                  2
               ;

               –към споразумението е приложена съвместна декларация относно консулския персонал, за да се отрази значението, което страните придават на наличието на достатъчен брой служители в своите консулства, за да се гарантира ефективното изпълнение на Споразумението.

               3.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

               Настоящото предложение се представя на Съвета, който да разреши Споразумението да бъде подписано.

               Правното основание за настоящото предложение е член 77, параграф 2, буква а) от Договора за функционирането на Европейския съюз (ДФЕС) във връзка с член 218, параграф 5 от него.

               •Субсидиарност (при неизключителна компетентност)

               Не се прилага.

               •Пропорционалност

               Настоящото предложение не надхвърля необходимото за постигане на преследваната цел, а именно подписването на международно споразумение за облекчаване на визовия режим за гражданите на Беларус и на Съюза.

               4.ОТРАЖЕНИЕ ВЪРХУ БЮДЖЕТА

               Предложението не води до допълнителни разходи за бюджета на ЕС.

               5.ЗАКЛЮЧЕНИЯ

               С оглед на горепосочените резултати Комисията предлага Съветът да реши Споразумението да бъде подписано от името на Съюза и да упълномощи Генералния секретариат на Съвета да изготви съответния акт за предоставяне на пълномощия.

               2019/0184 (NLE)

               Предложение за

               РЕШЕНИЕ НА СЪВЕТА

               за подписване от името на Европейския съюз на Споразумението между Европейския съюз и Република Беларус за облекчаване на визовия режим

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 77, параграф 2, буква а) във връзка с член 218, параграф 5 от него,

               като взе предвид предложението на Европейската комисия,

               като има предвид, че:

               (1)На 28 февруари 2011 г. Съветът упълномощи Комисията да започне преговори с Република Беларус за споразумение между Европейския съюз и Република Беларус за облекчаване на визовия режим („Споразумението“), успоредно с преговорите за споразумение за обратно приемане на незаконно пребиваващи лица. Преговорите приключиха успешно с парафирането на Споразумението на 17 юни 2019 г. чрез размяна на електронни писма.

               (2)В декларацията от срещата на върха на Източното партньорство, проведена на 7 май 2009 г., Съюзът и държавите партньори заявиха политическата си подкрепа за либерализирането на визовия режим в условия на безопасност и сигурност и потвърдиха намерението си своевременно да предприемат поетапни мерки за безвизов режим на пътуване за своите граждани.

               (3)Целта на Споразумението е да се облекчи, на основата на реципрочност, визовият режим за гражданите на Съюза и на Беларус за планиран престой от не повече от 90 дни в рамките на всеки 180-дневен период.

               (4)Настоящото решение представлява развитие на разпоредбите на достиженията на правото от Шенген, в които Обединеното кралство не участва, в съответствие с Решение 2000/365/ЕО на Съвета от 29 май 2000 г. относно искането на Обединеното кралство Великобритания и Северна Ирландия да участва в някои разпоредби от достиженията на правото от Шенген
                  3
               ; следователно Обединеното кралство не участва в неговото приемане и не е обвързано от него, нито от неговото прилагане.

               (5)Настоящото решение представлява развитие на разпоредбите на достиженията на правото от Шенген, в които Ирландия не участва в съответствие с Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген
                  4
               ; следователно Ирландия не участва в неговото приемане и не е обвързана от него, нито от неговото прилагане.

               (6)В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящото решение и не е обвързана от него, нито от неговото прилагане.

               (7)Поради това Споразумението следва да бъде подписано от името на Съюза, при условие че бъде сключено на по-късна дата, и приложените към него съвместни декларации следва да бъдат одобрени,

               ПРИЕ НАСТОЯЩОТО РЕШЕНИЕ:

               Член 1

               Подписването на Споразумението между Европейския съюз и Република Беларус за облекчаване на визовия режим се одобрява от името на Съюза, при условие че посоченото споразумение
                  5
                бъде сключено.

               Член 2

               Съвместните декларации, приложени към Споразумението, се одобряват от името на Съюза.

               Член 3

               Генералният секретариат на Съвета изготвя акта за предоставяне на пълномощия за подписване на Споразумението, при условие че то бъде сключено, на лицето или лицата, посочени от преговарящия по Споразумението.

               Член 4

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

                     (1)

                        Указанията за водене на преговори бяха изменени от Съвета на 2 март 2015 г., за да се включи възможността за суспендиране на безвизовия режим за притежателите на дипломатически паспорти въз основа на по-широк набор от причини, освен посочените в стандартните разпоредби за суспендиране, например във връзка с правата на човека и демокрацията, както и при злоупотреба с безвизовия режим.

                     (2)

                        Преамбюлът и Съвместната декларация относно положението на Обединеното кралство може да се наложи да бъдат преразгледани след оттеглянето на Обединеното кралство.

                     (3)

                        Решение 2000/365/ЕО на Съвета от 29 май 2000 г. относно искането на Обединеното кралство Великобритания и Северна Ирландия да участва в някои разпоредби от достиженията на правото от Шенген (ОВ L 131, 1.6.2000 г., стр. 43).

                     (4)

                        Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген (ОВ L 64, 7.3.2002 г., стр. 20).

                     (5)

                        Текстът на споразумението ще бъде публикуван заедно с решението за сключването му.


               ЕВРОПЕЙСКА КОМИСИЯ
            Брюксел, 30.8.2019
            COM(2019) 404 final
            2019/0185(NLE)
            Предложение за
            РЕШЕНИЕ НА СЪВЕТА
            за подписване от името на Европейския съюз на Споразумението между Европейския съюз и Република Беларус за обратно приемане на незаконно пребиваващи лица

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               В контекста на срещата на върха на Източното партньорство, проведена през май 2009 г., ЕС потвърди своята политическа подкрепа за процеса на пълно либерализиране на визовия режим в условия на сигурност и за насърчаване на мобилността чрез сключване на споразумения за облекчаване на визовия режим и обратно приемане с държавите от Източното партньорство. Съгласно общия подход за изработването на политика на ЕС относно облекчаването на визовия режим, договорен между държавите членки на равнище КОРЕПЕР през декември 2005 г., споразумения за облекчаване на визовия режим се сключват единствено ако е налице споразумение за обратно приемане.

               Въз основа на това на 12 ноември 2010 г. Комисията представи на Съвета препоръка с оглед на получаването на указания за водене на преговори за споразумения с Република Беларус съответно за облекчаване на визовия режим за краткосрочно пребиваване и за обратно приемане на незаконно пребиваващи лица.

               На 28 февруари 2011 г. Съветът официално упълномощи Комисията да започне преговори за споразумение за обратно приемане между Европейския съюз и Беларус.

               Преговорите бяха започнати официално на 30 януари 2014 г., а първият кръг официални преговори бе проведен в Минск на 13 юни 2014 г. Той бе последван от три кръга преговори — първо в Брюксел на 25 ноември 2014 г., а след това на 11 март 2015 г. и на 20 юни 2017 г. в Минск. Главните преговарящи парафираха текста на Споразумението на 17 юни 2019 г. чрез размяна на електронни писма.

               Междувременно Беларус, Европейският съюз и седем участващи държави членки (България, Румъния, Литва, Полша, Унгария, Финландия и Латвия) подписаха съвместна декларация за партньорство за мобилност на 13 октомври 2016 г.

               Държавите членки бяха редовно информирани и тяхното мнение бе искано на всички (официални и неофициални) етапи от преговорите за обратно приемане.

               Държавите членки бяха редовно информирани и тяхното мнение бе искано в рамките на съответните работни групи на Съвета на всички етапи от преговорите. Окончателният проект на текста на Споразумението бе представен на съветниците по правосъдие и вътрешни работи (миграция, интеграция и експулсиране) и бе одобрен чрез процедура на мълчаливо съгласие на 12 април 2019 г.

               На 17 април 2019 г. Европейският парламент беше уведомен за приключването на преговорите както по Споразумението за облекчаване на визовия режим, така и по Споразумението за обратно приемане чрез писмо, изпратено от генералния директор на ГД „Миграция и вътрешни работи“ до председателя на Комисията по граждански свободи, правосъдие и вътрешни работи. Проектите на текстовете на двете Споразумения бяха приложени към писмото.

               В предложеното решение относно сключването се посочват необходимите вътрешни механизми за практическото прилагане на Споразумението. В него се посочва по-специално, че Комисията, подпомагана от експерти от държавите членки, представлява Съюза в рамките на Съвместния комитет по обратно приемане, създаден по силата на член 19 от Споразумението.

               Приложеното предложение представлява правният инструмент за подписване на Споразумението. Съветът ще вземе решение с квалифицирано мнозинство.

               2.ЦЕЛ И СЪДЪРЖАНИЕ НА СПОРАЗУМЕНИЕТО

               Споразумението между Европейския съюз и Република Беларус за обратно приемане на незаконно пребиваващи лица (наричано по-нататък „Споразумението“) има за цел да се въведат бързи и ефективни процедури за идентифициране и за безопасно и методично връщане на лицата, които не отговарят или вече не отговарят на условията за влизане, престой или пребиваване на територията на Беларус или на една от държавите — членки на Европейския съюз, както и да се улесни транзитното преминаване на такива лица в дух на сътрудничество.

               Комисията счита, че целите, определени от Съвета в неговите указания за водене на преговори, са постигнати и че проектът на Споразумение за обратно приемане е приемлив за Съюза.

               Окончателното съдържание на това споразумение може да бъде обобщено както следва:

               –Споразумението има 8 раздела, които се състоят от общо 24 члена. Освен това то съдържа 7 приложения, които представляват неразделна част от него, и 5 съвместни декларации.

               –В Споразумението има начална клауза, в която се потвърждава, че Споразумението се прилага така, че да се гарантират зачитането на правата на човека и спазването на задълженията и отговорностите на замолената и молещата държава, произтичащи от съответните приложими международни инструменти, и в която се повтаря, че замолената държава гарантира по-специално защитата на правата на лицата, приети обратно на нейна територия, в съответствие с тези международни инструменти.

               –Задълженията за обратно приемане, постановени в Споразумението (членове 3—6), са определени изцяло на реципрочна основа и се отнасят за собствени граждани (членове 3 и 5), както и за граждани на трети държави и лица без гражданство (членове 4 и 6).

               –Задължението за обратно приемане на собствени граждани включва и бивши собствени граждани, които са били лишени или са се отказали от гражданството си, без да са получили гражданство на друга държава.

               –Задължението за обратно приемане на собствени граждани се отнася и за членовете на семейството (т.е. съпруг(а) и ненавършилите пълнолетие неженени (неомъжени) деца), независимо от гражданството им, които нямат самостоятелно право на пребиваване в молещата държава.

               –Задължението за обратно приемане на граждани на трети държави и на лица без гражданство (членове 4 и 6) е обвързано със следните необходими условия: а) съответното лице притежава в момента на влизане или разрешение за пребиваване, издадено от замолената държава, или валидна виза, издадена от замолената държава, придружени от доказателство за влизане на територията на замолената държава; или б) съответното лице е влязло незаконно и директно на територията на молещата държава, след като е престояло на територията на замолената държава или е преминало транзитно през нея. Това задължение за обратно приемане не се прилага по отношение на лицата, които само са преминавали транзитно през летище или на които е издадена виза или разрешение за пребиваване от молещата държава, освен когато i) визата или разрешението за пребиваване, издадени от замолената държава, са с по-дълъг срок на валидност, ii) визата или разрешението за пребиваване, издадени от молещата държава, са получени чрез измама или iii) това лице не спазва условията, свързани с визата.

               –По отношение на собствените граждани, в случай на изтекъл срок, а също така и по отношение на гражданите на трети държави или лицата без гражданство, Беларус приема използването на европейските документи за пътуване за връщането (член 3, параграф 5 и член 4, параграф 3). Равностойният стандартен документ на Република Беларус е посочен в приложение 7.

               –Раздел III от Споразумението (членове 7—13 във връзка с приложения 1—5) съдържа необходимите технически разпоредби относно процедурата за обратно приемане (молба за обратно приемане, средства за доказване, срокове, ред и условия за прехвърляне и начини на транспортиране) и „обратно приемане поради грешка“ (член 13). Процедурата предлага гъвкавост, тъй като не се изисква молба за обратно приемане в случаите, когато лицето, което подлежи на обратно приемане, притежава валиден документ за пътуване (член 7, параграф 2).

               –В член 7, параграф 3 от Споразумението се урежда т.нар. ускорена процедура, договорена за лицата, задържани в зоната, простираща се на разстояние до 30 km от общата сухопътна граница между държава членка и Беларус, както и на територията на международните летища на държавите членки и Беларус. При ускорената процедура срокът за подаване на молбите за обратно приемане е 2 работни дни, а за получаване на отговор — 2 работни дни, докато при нормалната процедура срокът за получаване на отговор е 10 календарни дни (член 11, параграф 2).

               –Споразумението съдържа раздел за операциите по транзитно преминаване (членове 14 и 15 във връзка с приложение 6).

               –В членове 16, 17 и 18 се съдържат необходимите правила относно разходите, защитата на данните и връзката с другите международни задължения.

               –Съставът, задачите и правомощията на Съвместния комитет за обратно приемане са определени в член 19.

               –За да се улесни изпълнението на настоящото споразумение, с член 20 се дава възможност на Беларус и на отделните държави членки да сключват двустранни протоколи за изпълнение. Връзката между двустранните споразумения или спогодби и настоящото споразумение е пояснена в член 21.

               –Заключителните разпоредби (членове 22—24) уреждат териториалното приложение, влизането в сила, срока на действие, възможните изменения, спирането, прекратяването и правния статут на приложенията към Споразумението.

               –Особеният случай на Дания, Ирландия и Обединеното кралство Великобритания и Северна Ирландия е отразен в преамбюла, член 1, буква г) и член 22, параграф 2 и що се отнася до Дания — в съответната съвместна декларация. Тясното асоцииране на Исландия, Норвегия, Швейцария и Лихтенщайн към изпълнението, прилагането и развитието на достиженията на правото от Шенген е взето под внимание и е отразено в съответните съвместни декларации към Споразумението.

               3.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               ·Правно основание

               Настоящото предложение се представя на Съвета, за да разреши Споразумението да бъде подписано.

               Правното основание за настоящото предложение е член 79, параграф 3 от Договора за функционирането на Европейския съюз (ДФЕС) във връзка с член 218, параграф 5 от него.

               ·Субсидиарност (при неизключителна компетентност)

               Не се прилага.

               ·Пропорционалност

               Настоящото предложение не надхвърля необходимото за постигане на преследваната цел, а именно сключването на международно споразумение за обратно приемане на незаконно пребиваващи лица.

               4.ОТРАЖЕНИЕ ВЪРХУ БЮДЖЕТА

               Предложението не води до допълнителни разходи за бюджета на ЕС.

               5.ЗАКЛЮЧЕНИЯ

               С оглед на горепосочените резултати Комисията предлага Съветът да реши Споразумението да бъде подписано от името на Съюза и да упълномощи Генералния секретариат на Съвета да изготви съответния акт за предоставяне на пълномощия.

               2019/0185 (NLE)

               Предложение за

               РЕШЕНИЕ НА СЪВЕТА

               за подписване от името на Европейския съюз на Споразумението между Европейския съюз
                  и Република Беларус за обратно приемане на незаконно пребиваващи лица

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 79, параграф 3 във връзка с член 218, параграф 5 от него,

               като взе предвид предложението на Европейската комисия,

               като има предвид, че:

               (1)На 28 февруари 2011 г. Съветът упълномощи Комисията да започне преговори с Беларус относно обратното приемане на незаконно пребиваващи лица. Преговорите приключиха успешно чрез парафиране на Споразумението между Европейския съюз и Република Беларус за обратно приемане на незаконно пребиваващи лица (наричано по-нататък „Споразумението“) чрез размяна на електронни писма на 17 юни 2019 г.

               (2)В контекста на срещата на върха на Източното партньорство, проведена през май 2009 г., ЕС потвърди своята политическа подкрепа за процеса на пълно либерализиране на визовия режим в условия на сигурност и за насърчаване на мобилността чрез сключване на споразумения за облекчаване на визовия режим и обратно приемане с държавите от Източното партньорство.

               (3)Целта на Споразумението е да се въведат бързи и ефективни процедури за идентифициране и за безопасно и методично връщане на лицата, които не отговарят или вече не отговарят на условията за влизане, престой или пребиваване на територията на Беларус или на една от държавите — членки на Европейския съюз, както и да се улесни транзитното преминаване на такива лица в дух на сътрудничество.

               (4)В съответствие с [членове 1 и 2] член 3 от Протокол № 21 относно позицията на Обединеното кралство и Ирландия по отношение на пространството на свобода, сигурност и правосъдие, приложен към Договора за Европейския съюз и към Договора за функционирането на Европейския съюз, [и без да се засяга член 4 от посочения протокол,] Обединеното кралство [не участва в приемането на настоящото решение и не е обвързано от него, нито от неговото прилагане, [освен ако не нотифицира желанието си за това в съответствие с посочения протокол] / е нотифицирало [с писмо от ... г.] желанието си да участва в приемането и прилагането на настоящото решение].

               (5)В съответствие с [членове 1 и 2] член 3 от Протокол № 21 относно позицията на Обединеното кралство и Ирландия, приложен към Договора за Европейския съюз и към Договора за функционирането на Европейския съюз, [и без да се засяга член 4 от посочения протокол,] Ирландия [не участва в приемането на настоящото решение и не е обвързана от него, нито от неговото прилагане, [освен ако не нотифицира желанието си за това в съответствие с посочения протокол] / е нотифицирала [с писмо от ... г.] желанието си да участва в приемането и прилагането на настоящото решение].

               (6)В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящото решение и не е обвързана от него, нито от неговото прилагане.

               (7)Поради това Споразумението следва да бъде подписано от името на Европейския съюз, при условие че бъде сключено на по-късна дата, и съвместните декларации, приложени към Споразумението, следва да бъдат одобрени,

               ПРИЕ НАСТОЯЩОТО РЕШЕНИЕ:

               Член 1

               Подписването на Споразумението между Европейския съюз и Република Беларус за обратно приемане на незаконно пребиваващи лица се одобрява от името на Съюза, при условие че посоченото споразумение бъде сключено
                  1
               .

               Член 2

               Съвместните декларации, приложени към Споразумението, се одобряват от името на Съюза.

               Член 3

               Генералният секретариат на Съвета изготвя акта за предоставяне на пълномощия за подписване на Споразумението, при условие че то бъде сключено, на лицето или лицата, посочени от преговарящия по Споразумението.

               Член 4

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

                     (1)

                        Текстът на Споразумението ще бъде публикуван заедно с решението за сключването му.


               ЕВРОПЕЙСКА КОМИСИЯ
            Брюксел, 30.8.2019
            COM(2019) 403 final
            ПРИЛОЖЕНИЕ
            към
            Предложението заРешение на Съвета

               относно сключването на Споразумението между Европейския съюз и Република Беларус за облекчаване на визовия режим

               ПРИЛОЖЕНИЕ

               СПОРАЗУМЕНИЕ
                  между
                  Европейския съюз и Република Беларус
                  за облекчаване на визовия режим

               ЕВРОПЕЙСКИЯТ СЪЮЗ, наричан по- нататък „Съюзът“,

               и РЕПУБЛИКА БЕЛАРУС, наричана по- нататък „Беларус“,

               наричани по-нататък „страните“,

               В ЖЕЛАНИЕТО СИ да улеснят междуличностните контакти като важно условие за стабилното развитие на икономическите, хуманитарните, културните, научните и други връзки чрез облекчаване на визовия режим за гражданите на Съюза и Беларус на реципрочна основа,

               КАТО ПРИЕМАТ, че облекчаването на визовия режим не следва да води до незаконна миграция и като отделят специално внимание на сигурността и на обратното приемане,

               КАТО ИМАТ ПРЕДВИД основните принципи, ръководещи сътрудничеството между страните, както и задълженията и отговорностите, включително зачитането на правата на човека и демократичните принципи, произтичащи от съответните международни инструменти, които се прилагат спрямо тях,

               КАТО ВЗЕМАТ ПРЕДВИД Протокола относно позицията на Обединеното кралство и Ирландия по отношение на пространството на свобода, сигурност и правосъдие и Протокола относно достиженията на правото от Шенген, включени в рамките на Европейския съюз, приложени към Договора за Европейския съюз и към Договора за функционирането на Европейския съюз, и като потвърждават, че разпоредбите на настоящото споразумение не се прилагат по отношение на Обединеното кралство и Ирландия,

               КАТО ВЗЕМАТ ПРЕДВИД Протокола относно позицията на Дания, приложен към Договора за Европейския съюз и към Договора за функционирането на Европейския съюз, и като потвърждават, че разпоредбите на настоящото споразумение не се прилагат по отношение на Кралство Дания,

               СЕ СПОРАЗУМЯХА ЗА СЛЕДНОТО:

               Член 1 — Цел и приложно поле

               Целта на настоящото споразумение е да се облекчи, на основата на реципрочност, визовият режим за гражданите на Съюза и на Беларус за планиран престой с продължителност не повече от 90 дни в рамките на всеки 180-дневен период.

               Член 2 — Общи положения

               1.Визовите облекчения, предвидени в настоящото споразумение, се прилагат за гражданите на Съюза и на Беларус само дотолкова, доколкото те не са освободени от изискването да притежават виза съгласно законовите и подзаконовите разпоредби на Беларус, Съюза или на държавите членки, настоящото споразумение или други международни споразумения.

               2.По отношение на въпросите, които не са уредени от разпоредбите на настоящото споразумение, като отказа за издаване на виза, признаването на документите за пътуване, доказателството за достатъчни средства за издръжка, отказа за влизане и мерките за експулсиране, се прилага националното право на Беларус или на държавите членки или правото на Съюза.

               Член 3 — Определения

               За целите на настоящото споразумение:

               а)„държава членка“ означава всяка държава — членка на Европейския съюз, с изключение на Кралство Дания, Ирландия и Обединеното кралство;

               б)„гражданин на Съюза“ означава гражданин на държава членка съгласно определението в буква а);

               в) „гражданин на Беларус“ означава гражданин на Република Беларус;

               г)„виза“ означава разрешение, издадено от държава членка или Беларус с цел транзитно преминаване или влизане за планиран престой на територията на държавите членки или Беларус с продължителност не повече от 90 дни в рамките на всеки 180-дневен период;

               д) „законно пребиваващо лице“ означава:

               –за Беларус: гражданин на Съюза, на когото е разрешено или който има право да остане за повече от 90 дни на територията на Беларус съгласно законодателството на Беларус;

               –за Съюза: гражданин на Беларус, на когото е разрешено или който има право да остане за повече от 90 дни на територията на държава членка съгласно правото на Съюза или националното законодателство;

               е)„разрешение на ЕС за преминаване“ означава документа, издаван от Съюза на определени служители на институциите на Съюза в съответствие с Регламент (ЕС) № 1417/2013 на Съвета.

               Член 4 — Документални доказателства относно целта на пътуването

               1.За следните категории граждани на Съюза и на Беларус са достатъчни следните документи за обосноваване на целта на пътуването до другата страна:

               а)членове на официални делегации, включително постоянни членове на официални делегации, които въз основа на официална покана до държавите членки, Европейския съюз или Беларус участват в официални срещи, консултации, преговори или програми за обмен, както и в мероприятия, провеждани на територията на някоя от държавите членки или на Беларус от междуправителствени организации:

               –писмо от компетентен орган на държавата членка, Европейския съюз или Беларус, в което се потвърждава, че кандидатът е член на неговата делегация, съответно постоянен член на неговата делегация, който пътува до територията на другата страна, за да участва в посочените мероприятия, придружено с копие на официалната покана;

               б)близки роднини — съпрузи, деца, родители и упражняващи родителски права лица, баби и дядовци, внуци — посещаващи граждани на Съюза, законно пребиваващи в Беларус, или граждани на Беларус, законно пребиваващи в държавите членки, или граждани на Съюза, пребиваващи на територията на държавата членка, на която са граждани, или граждани на Беларус, които пребивават на територията на Беларус:

               –писмено искане от лицето домакин;

               в)бизнесмени и представители на стопански организации:

               –писмено искане от домакина — юридическо лице или дружество, организация или офис или клон на такова юридическо лице или дружество, държавни или местни органи на Беларус или на някоя от държавите членки или организационни комитети на търговско-промишлени изложения, конференции и симпозиуми, провеждани на територията на Беларус или на някоя от държавите членки, заверено от компетентните органи в съответствие с националното законодателство;

               г)шофьори, извършващи услуги по международен превоз на товари и пътници между териториите на Беларус и на държавите членки с превозни средства, регистрирани в държавите членки или в Беларус:

               –писмено искане от националното дружество или сдружение (съюз) на превозвачите в Беларус или националните сдружения на превозвачите на държавите членки, осъществяващи международен автомобилен превоз, в което се посочват целта, маршрутът, продължителността и честотата на пътуванията;

               д)членове на влакови, хладилни и локомотивни екипажи на международни влакове, пътуващи до териториите на Беларус и държавите членки:

               –писмено искане от компетентната железопътна организация или дружество в Беларус или в някоя от държавите членки, в което се посочват целта, продължителността и честотата на пътуванията;

               е)журналисти и техническите екипи, които ги придружават служебно:

               –удостоверение или друг документ, издаден от професионална организация или от работодателя на кандидата, с което се доказва, че съответното лице има квалификация на журналист, и в което се посочва, че целта на пътуването е осъществяването на журналистическа дейност, или с което се доказва, че лицето е член на техническия екип, придружаващ журналиста служебно;

               ж)лица, участващи в научни, академични, културни и художествени дейности, включително университетски и други програми за обмен;

               –писмено искане от организацията домакин за участие в тези дейности;

               з)ученици, студенти, докторанти и придружаващите ги преподаватели, които предприемат пътувания с учебна или образователна цел, включително в рамките на програми за обмен, както и други училищни дейности:

               –писмено искане или удостоверение за записване от приемащия университет, академия, институт, колеж или училище или ученическа/студентска карта, или удостоверение за курсовете, които лицето ще посещава;

               и)участници в международни спортни прояви и лица, които ги придружават служебно:

               –писмено искане от организацията домакин — компетентните органи, националните спортни федерации на държавите членки или на Беларус или Националния олимпийски комитет на Беларус или националните олимпийски комитети на държавите членки;

               й)участници в официални програми за обмен, организирани от побратимени градове и други общински организации:

               –писмено искане от началника на администрацията/кмета на тези градове или от общинските органи;

               к)при посещение на военни и граждански гробища:

               –официален документ, потвърждаващ съществуването и запазването на гроба, както и семейната или друга родствена връзка между кандидата и покойника;

               л)роднини на посещение с цел присъствие на погребални церемонии:

               –официален документ, потвърждаващ съществуването и запазването на гроба, както и семейната или друга връзка между кандидата и покойника;

               м)лица, които пътуват по медицински причини, и необходимите придружаващи ги лица:

               –официален документ от здравното заведение, потвърждаващ необходимостта от медицинско обслужване в това заведение и необходимостта от придружител, и доказателство за достатъчни финансови средства за заплащане на лечението;

               н)лица, които поради професията, която упражняват, участват в международни изложения, конференции, симпозиуми, семинари и други подобни прояви, провеждани на територията на Беларус или на държавите членки:

               –писмено искане от организацията домакин, потвърждаващо, че съответното лице е участник в проявата;

               о)представители на организации на гражданското общество, когато предприемат пътуване с цел участие в образователна подготовка, семинари, конференции, включително в рамките на програми за обмен:

               –писмено искане, издадено от организацията домакин, потвърждение, че лицето представлява организация на гражданското общество, и удостоверението за учредяване на такава организация от съответния регистър, издадено от държавен орган в съответствие с националното законодателство;

               п) участници в официални програми на ЕС за трансгранично сътрудничество между Беларус и Съюза:

               –писмено искане, издадено от организацията домакин.

               2.Писменото искане по параграф 1 от настоящия член трябва да съдържа следните данни:

               а)за поканеното лице: име и фамилия, дата на раждане, пол, гражданство, номер на паспорта, време и цел на пътуването, брой на влизанията и, когато е приложимо, имената на децата, придружаващи поканеното лице;

               б)за лицето, което отправя поканата: име, фамилия и адрес;

               в)за отправящото поканата юридическо лице, дружество или организация: пълно наименование и адрес и:

               –ако искането е издадено от организация или орган — името и длъжността на лицето, което подписва искането;

               –ако лицето, което отправя поканата, е юридическо лице или дружество, офис или клон на такова юридическо лице или дружество със седалище на територията на държава членка или в Беларус — регистрационния номер съгласно националното правото на съответната държава членка или съгласно правото на Беларус.

               3.За категориите лица по параграф 1 от настоящия член всички категории визи се издават по опростената процедура, без да се изискват други обосновки, покани или потвърждения във връзка с целта на пътуването, предвидени от законодателството на страните.

               Член 5 — Издаване на многократни визи

               1.Дипломатическите представителства и консулските служби на държавите членки и на Беларус издават многократни визи със срок на валидност пет години на следните категории лица:

               а)членове на национални и регионални правителства и парламенти, конституционни и върховни съдилища, ако те не са освободени от изискването да притежават виза с настоящото споразумение, при изпълнението на служебните си задължения;

               б)постоянни членове на официални делегации, които въз основа на официална покана до държавите членки, Съюза или Беларус редовно участват в срещи, консултации, преговори или програми за обмен, както и в мероприятия, провеждани на територията на Беларус или на някоя от държавите членки от междуправителствени организации;

               в)съпрузи, деца, които са под 21 години или са на издръжка, родители и упражняващи родителски права лица, баби и дядовци и внуци, посещаващи граждани на Съюза, законно пребиваващи в Беларус, или граждани на Беларус, законно пребиваващи на територията на държавите членки, или граждани на Съюза, пребиваващи на територията на държавата членка, на която са граждани, или граждани на Беларус, които пребивават на територията на Беларус;

               г)бизнесмени и представители на стопански организации, които пътуват редовно до Беларус или до държавите членки.

               Чрез дерогация от първото изречение, когато необходимостта или намерението да се пътува често или редовно са явно ограничени до по-кратък период, срокът на валидност на многократната виза е ограничен до този период, и по-специално когато:

               –за лицата, посочени в буква б), срокът на валидност на статута им на постоянни членове на официална делегация е по-кратък от пет години;

               –за лицата, посочени в буква в), срокът на валидност на разрешението за законно пребиваване на граждани на Беларус, законно пребиваващи в някоя от държавите членки, или на граждани на Съюза, законно пребиваващи в Беларус, е по-кратък от пет години;

               –за лицата, посочени в буква г), срокът на валидност на статута им на представител на стопанска организация или на трудовия им договор е по-кратък от пет години.

               2.Дипломатическите представителства и консулските служби на държавите членки и на Беларус издават многократни визи със срок на валидност една година на следните категории лица, при условие че през предходната година те са получили най-малко една виза и са я използвали в съответствие със законодателството за влизане и престой на посещаваната държава:

               а)членове на официални делегации, които въз основа на официална покана до държавата членка, Съюза или Беларус редовно участват в официални срещи, консултации, преговори или програми за обмен, както и в мероприятия, провеждани на територията на Беларус или на някоя от държавите членки от междуправителствени организации;

               б)шофьори, извършващи услуги по международен превоз на товари и пътници между териториите на Беларус и на държавите членки с превозни средства, регистрирани в държавите членки или в Беларус;

               в)членове на влакови, хладилни и локомотивни екипажи на международни влакове, пътуващи до териториите на Беларус и държавите членки;

               г)лица, участващи в научни, академични, културни и художествени дейности, включително университетски и други програми за обмен, които пътуват редовно до Беларус или до държавите членки;

               д)студенти и докторанти, които редовно пътуват с учебна или образователна цел, включително в рамките на програми за обмен;

               е)участници в международни спортни прояви и лица, които ги придружават служебно;

               ж)участници в официални програми за обмен, организирани от побратимени градове и други общински организации;

               з)лица, които се нуждаят от редовни посещения по медицински причини, и необходимите придружаващи ги лица;

               и)лица, които поради професията, която упражняват, участват в международни изложения, конференции, симпозиуми, семинари или други подобни прояви;

               й)представители на организации на гражданското общество, които пътуват редовно до Беларус или до държавите членки с цел участие в образователна подготовка, семинари, конференции, включително в рамките на програми за обмен;

               к)участници в официални програми на ЕС за трансгранично сътрудничество между Беларус и Съюза;

               л)журналисти и техническите екипи, които ги придружават служебно.

               Чрез дерогация от първото изречение, когато необходимостта или намерението да се пътува често или редовно са явно ограничени до по-кратък период, срокът на валидност на многократната виза е ограничен до този период.

               3.Дипломатическите представителства и консулските служби на държавите членки и на Беларус издават многократни визи със срок на валидност от най-малко 2 години и най-много 5 години на категориите лица, посочени в параграф 2 от настоящия член, при условие че през предходните две години те са използвали едногодишната многократна виза в съответствие със законодателството за влизане и престой на посещаваната държава, освен ако необходимостта или намерението да се пътува често или редовно не са явно ограничени до по-кратък период, в който случай срокът на валидност на многократната виза е ограничен до този период.

               Член 6 — Такси за обработването на заявленията за издаване на визи

               1.Таксата за обработването на заявленията за издаване на визи е в размер на 35 EUR.

               Посочената сума може да бъде преразгледана в съответствие с процедурата, предвидена в член 14, параграф 4 от настоящото споразумение.

               2.Държавите членки и Беларус събират такса от 70 EUR за обработването на заявленията за издаване на визи в случаите, когато кандидатът за виза е поискал решение по заявлението да бъде взето в срок от два дни от подаването му, и консулството се е съгласило да вземе решение в срок от два дни.

               3.Без да се засяга параграф 4, от таксите за обработване на заявленията за визи са освободени следните категории лица:

               а)членове на национални и регионални правителства и парламенти, конституционни и върховни съдилища, ако не са освободени от изискването да притежават виза с настоящото споразумение;

               б)членове на официални делегации, включително постоянни членове на официални делегации, които въз основа на официална покана до държавите членки, Европейския съюз или Беларус участват в официални срещи, консултации, преговори или програми за обмен, както и в мероприятия, провеждани на територията на Беларус или на някоя от държавите членки от междуправителствени организации:

               в)близки роднини — съпрузи, деца, родители и упражняващи родителски права лица, баби и дядовци и внуци на граждани на Съюза, законно пребиваващи на територията на Беларус, на граждани на Беларус, законно пребиваващи на територията на държавите членки, на граждани на Съюза, пребиваващи на територията на държавата членка, на която са граждани, и на граждани на Беларус, които пребивават на територията на Беларус;

               г)лица, участващи в научни, академични, културни и художествени дейности, включително университетски и други програми за обмен;

               д)ученици, студенти, докторанти и придружаващите ги преподаватели, които предприемат пътувания с учебна или образователна цел, включително в рамките на програми за обмен, както и други образователни дейности;

               е)участници в международни спортни прояви и лица, които ги придружават служебно;

               ж)участници в официални програми за обмен, организирани от побратимени градове и други общински организации;

               з)представители на организации на гражданското общество, когато предприемат пътувания с цел участие в образователна подготовка, семинари, конференции, включително в рамките на програми за обмен;

               и)участници в официални програми на ЕС за трансгранично сътрудничество между Беларус и Съюза;

               й)лица с увреждания и придружаващите ги лица, ако е необходимо;

               к)лица, които са представили документи, доказващи необходимостта от пътуването им по хуманитарни причини, включително с цел получаване на спешна медицинска помощ, и лицето, придружаващо такова лице, или лица, които пътуват, за да присъстват на погребението на близък роднина, или за да посетят близък роднина, който е тежко болен;

               л) деца на възраст под 12 години.

               4.Ако държава членка или Беларус си сътрудничи с външен изпълнител с оглед издаването на виза, външният изпълнител може да събира такса за услугата. Тази такса е пропорционална на разходите, направени от външния изпълнител при изпълнението на неговите задачи, и не може да надхвърля 30 EUR. Когато това е осъществимо, държавите членки и Беларус запазват възможността кандидатите да подават заявленията си направо в своите консулства.

               Що се отнася до Съюза, външният изпълнител изпълнява дейностите си в съответствие с Визовия кодекс и при пълно зачитане на беларуското законодателство.

               Що се отнася до Беларус, външният изпълнител изпълнява дейностите си в съответствие с беларуското законодателство и при пълно зачитане на законодателството на държавите — членки на ЕС.

               Член 7 — Продължителност на процедурите по обработване на заявленията за издаване на визи

               1.Дипломатическите представителства и консулските служби на държавите членки и на Беларус вземат решение относно искането за издаване на виза в срок от 10 календарни дни от датата на получаване на заявлението и документите, необходими за издаване на виза.

               2.В отделни случаи срокът за вземане на решение по заявлението за издаване на виза може да бъде удължен до 30 календарни дни, по-конкретно когато е необходима по-задълбочена проверка по заявлението.

               3.Срокът за вземане на решение по заявлението за издаване на виза може да бъде съкратен до 2 работни дни или по-малко в спешни случаи.

               Ако от кандидатите се изисква да уговорят час за подаването на заявление, като правило уговорената среща се провежда в срок до две седмици от датата, на която е поискана. Независимо от предвиденото в предходното изречение, външните изпълнители гарантират, че като правило заявление за издаване на виза може да бъде подадено своевременно.

               В надлежно обосновани спешни случаи консулството може да разреши на кандидатите да подадат заявленията си без уговорена среща или такава се провежда незабавно.

               Член 8 — Заминаване в случай на изгубени или откраднати документи

               1.Гражданите на Съюза и на Беларус, които са изгубили своите документи за пътуване или от които тези документи са били откраднати по време на престоя им на територията на Беларус или на държавите членки, могат да напуснат територията на Беларус или на държавите членки въз основа на валидни документи за пътуване, даващи им право да преминат границата, издадени от дипломатическите представителства или консулските служби на държавите членки или на Беларус, без виза или друго разрешение.

               Член 9 — Удължаване на срока на валидност на виза при извънредни обстоятелства

               За гражданите на Съюза и на Беларус, които не могат да напуснат територията на Беларус или територията на държавите членки преди посочената в техните визи дата поради непреодолима сила или хуманитарни причини, които не им позволяват да напуснат територията на държавите членки, срокът на валидност на техните визи се удължава безплатно в съответствие със законодателството, прилагано от Беларус или от приемащата държава членка, за срока, необходим за връщането им в държавата на пребиваването им.

               Член 10 — Дипломатически паспорти и разрешения на ЕС за преминаване*

               1.Гражданите на Съюза, които притежават валиден биометричен дипломатически паспорт, издаден от държава членка, както и притежателите на валидно разрешение на ЕС за преминаване, могат да влизат, да напускат и да преминават транзитно през територията на Беларус без виза.

               2.Гражданите на Беларус, които притежават валиден биометричен дипломатически паспорт, могат да влизат, да напускат и да преминават транзитно през териториите на държавите членки без виза.

               3.Лицата, посочени в параграфи 1 и 2, могат да остават на територията на Беларус или на териториите на държавите членки за срок не по-дълъг от 90 дни в рамките на период от 180 дни.

               [*Изисква се предварителна проверка от страна на ЕС на сигурността и неприкосновеността на системата на Беларус за издаване на дипломатически паспорти и нейното прилагане.]

               Член 11 — Териториална валидност на визите

               При спазване на националните законови и подзаконови разпоредби относно националната сигурност на Беларус и на държавите членки и при спазване на правилата на ЕС за издаване на визи с ограничена териториална валидност, на гражданите на Съюза и на Беларус е разрешено да пътуват в рамките на територията на държавите членки и на Беларус при равни условия с гражданите на Беларус и на Европейския съюз.

               Член 12 — Съвместен комитет за управление на Споразумението

               1.Страните създават Съвместен комитет от експерти (наричан по-нататък ,,Комитетът“), съставен от представители на Съюза и на Беларус.

               2.Комитетът има по-специално следните задачи:

               а)да наблюдава изпълнението на настоящото споразумение;

               б)да предлага изменения или допълнения на настоящото споразумение;

               в)да урежда спорове, възникнали при тълкуването и прилагането на настоящото споразумение.

               3.Комитетът заседава всеки път, когато е необходимо, по искане на една от страните и най-малко веднъж годишно.

               4.Комитетът изготвя своя процедурен правилник.

               Член 13 — Връзка на настоящото споразумение с двустранни споразумения между държавите членки и Беларус

               Считано от влизането му в сила, настоящото споразумение има предимство пред разпоредбите на двустранни и многостранни споразумения и спогодби, сключени между отделните държави членки и Беларус, дотолкова, доколкото разпоредбите на тези споразумения и спогодби могат да засегнат или да изменят приложното поле на настоящото споразумение.

               Член 14 — Заключителни разпоредби

               1.Настоящото споразумение се ратифицира или одобрява от страните съгласно съответните им процедури и влиза в сила на първия ден от втория месец след датата, на която страните са се уведомили взаимно относно приключването на посочените по-горе процедури.

               2.Чрез дерогация от параграф 1 от настоящия член настоящото споразумение влиза в сила едва на датата на влизане в сила на Споразумението между Европейския съюз и Беларус за обратно приемане на незаконно пребиваващи лица, ако тази дата е след датата, предвидена в параграф 1 от настоящия член.

               3.Настоящото споразумение се сключва за неограничен срок, освен ако не бъде прекратено в съответствие с параграф 6 от настоящия член.

               4.Настоящото споразумение може да бъде изменяно с писмено споразумение между страните. Измененията влизат в сила, след като страните са се уведомили взаимно за приключването на вътрешните процедури, необходими за тази цел.

               5.Всяка страна може да суспендира изцяло или отчасти настоящото споразумение. Другата страна се уведомява за решението за суспендиране не по-късно от 48 часа преди неговото влизане в сила. Страната, суспендирала прилагането на настоящото споразумение, информира незабавно другата страна веднага щом причините за суспендирането престанат да съществуват.

               6.Всяка страна може да прекрати настоящото споразумение с писмено уведомление до другата страна. Настоящото споразумение престава да бъде в сила 90 дни след датата на такова уведомление.

               Съставено в ХХХ на ХХХ г. в два еднообразни екземпляра на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски, чешки, шведски и беларуски език, като текстовете на всички езици са еднакво автентични.

               За Съюза

                     За Беларус

               ПРОТОКОЛ КЪМ СПОРАЗУМЕНИЕТО ОТНОСНО ДЪРЖАВИТЕ ЧЛЕНКИ, КОИТО НЕ ПРИЛАГАТ ИЗЦЯЛО ДОСТИЖЕНИЯТА НА ПРАВОТО ОТ ШЕНГЕН

               Държавите членки, които са обвързани с достиженията на правото от Шенген, но които все още не издават шенгенски визи в очакване на съответното решение на Съвета за това, издават национални визи, чиято валидност е ограничена до тяхната собствена територия.

               В съответствие с Решение № 565/2014/ЕС на Европейския парламент и на Съвета от 15 май 2014 г., с което от 16 юни 2014 г. на България, Кипър, Румъния и Хърватия се разрешава да признават едностранно единните визи за краткосрочно пребиваване, валидни за две или повече влизания, и визите за дългосрочно пребиваване и разрешенията за пребиваване, издадени от шенгенските държави, и визите с ограничена териториална валидност, издадени от шенгенските държави членки в съответствие с член 25, параграф 3, първо изречение от Визовия кодекс, както и националните визи и разрешения за пребиваване, издадени от България, Кипър, Румъния и Хърватия като равностойни на националните им визи не само за транзитно преминаване, но и за планиран престой на тяхна територия от не повече от 90 дни в рамките на всеки 180-дневен период, са предприети хармонизирани мерки за опростяване на транзитното преминаване и краткосрочното пребиваване на притежателите на шенгенски визи и шенгенски разрешения за пребиваване на територията на държавите членки, които все още не прилагат изцяло достиженията на правото от Шенген.

               СЪВМЕСТНА ДЕКЛАРАЦИЯ ОТНОСНО ДАНИЯ

               Страните отбелязват, че настоящото споразумение не се прилага към процедурите за издаване на визи от дипломатическите представителства и консулските служби на Дания.

               При тези обстоятелства е уместно органите на Дания и Беларус да сключат без забавяне двустранно споразумение за облекчаване на визовия режим за краткосрочно пребиваване при сходни условия с тези на Споразумението между Европейския съюз и Беларус.

               СЪВМЕСТНА ДЕКЛАРАЦИЯ ОТНОСНО ОБЕДИНЕНОТО КРАЛСТВО И ИРЛАНДИЯ

               Страните отбелязват, че настоящото споразумение не се прилага на територията на Обединеното кралство и Ирландия.

               При тези обстоятелства е желателно органите на Обединеното кралство, Ирландия и Беларус да сключат двустранни споразумения за облекчаване на визовия режим за краткосрочно пребиваване.

               СЪВМЕСТНА ДЕКЛАРАЦИЯ ОТНОСНО ИСЛАНДИЯ, НОРВЕГИЯ, ШВЕЙЦАРИЯ И ЛИХТЕНЩАЙН

               Страните отбелязват съществуващите тесни връзки между Европейския съюз и Швейцария, Исландия, Лихтенщайн и Норвегия, по-конкретно въз основа на споразуменията от 18 май 1999 г. и 26 октомври 2004 г. относно асоциирането на тези държави към изпълнението, прилагането и развитието на достиженията на правото от Шенген.

               При тези обстоятелства е уместно органите на Швейцария, Исландия, Лихтенщайн, Норвегия и Беларус да сключат без забавяне двустранни споразумения за облекчаване на визовия режим за краткосрочно пребиваване при сходни условия с тези на Споразумението между Европейския съюз и Беларус.

               СЪВМЕСТНА ДЕКЛАРАЦИЯ ОТНОСНО СЪТРУДНИЧЕСТВОТО В ОБЛАСТТА НА ДОКУМЕНТИТЕ ЗА ПЪТУВАНЕ

               Страните се договарят, че при наблюдението на изпълнението на Споразумението Съвместният комитет, създаден по силата на член 12 от Споразумението, следва да оценява въздействието на нивото на сигурност на съответните документи за пътуване върху функционирането на Споразумението. За тази цел страните се договарят редовно да се информират взаимно относно мерките, предприети с оглед избягване на умножаването на документите за пътуване и с оглед развитие на техническите аспекти на сигурността на документите за пътуване, както и във връзка с процеса на персонализиране на документите за пътуване.

               Държавите членки, Съюза и Беларус ще съобщават своевременно за въвеждането на нови документи за пътуване или за промяна на съществуващите документи за пътуване и ще представят образци от тези документи за пътуване и описание за тях.

               СЪВМЕСТНА ДЕКЛАРАЦИЯ ВЪВ ВРЪЗКА С ХАРМОНИЗИРАНЕТО НА ИНФОРМАЦИЯТА ОТНОСНО ПРОЦЕДУРИТЕ ЗА ИЗДАВАНЕ НА ВИЗИ ЗА КРАТКОСРОЧНО ПРЕБИВАВАНЕ И ДОКУМЕНТИТЕ, КОИТО СЕ ПОДАВАТ ПРИ КАНДИДАТСТВАНЕ ЗА ВИЗИ ЗА КРАТКОСРОЧНО ПРЕБИВАВАНЕ

               Като признават значението на прозрачността за кандидатите за виза, страните смятат, че следва да се предприемат следните мерки:

               - да се изготви основна информация за кандидатите относно процедурите и условията за кандидатстване за визи за краткосрочно пребиваване и тяхната валидност;

               - за ЕС: да бъде широко разпространен списъкът на придружаващите документи, които кандидатите за виза трябва да представят в Беларус, приет с Решение за изпълнение C(2014) 2727 на Комисията от 29 април 2014 г.

               Горепосочената информация трябва да бъде ясно обявена (на информационните табла в консулствата, на уебсайтове и др.).

               СЪВМЕСТНА ДЕКЛАРАЦИЯ

               ОТНОСНО КОНСУЛСКИЯ ПЕРСОНАЛ, НЕОБХОДИМ

               ЗА ЕФЕКТИВНОТО ИЗПЪЛНЕНИЕ НА СПОРАЗУМЕНИЕТО

               Като признават значението на ефективното изпълнение на Споразумението, страните подчертават необходимостта да осигурят подходящия брой консулски служители.

               С оглед на това страните се договарят, че Съвместният комитет, създаден по силата на член 12 от Споразумението, следва да наблюдава как двете страни изпълняват член 6, параграф 4 и член 7 от Споразумението, с които се установяват съответно възможността кандидатите да подават заявленията направо в консулството и продължителността на процедурите за обработване на заявленията за издаване на визи.

               ПРИЛОЖЕНИЕ […]

               ПРИЛОЖЕНИЕ […]

    ---documentbreak---

               ЕВРОПЕЙСКА КОМИСИЯ
            Брюксел, 30.8.2019
            COM(2019) 403 final
            2019/0182(NLE)
            Предложение за
            РЕШЕНИЕ НА СЪВЕТА
            относно сключването на Споразумението между Европейския съюз и Република Беларус за облекчаване на визовия режим

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               В контекста на срещата на върха на Източното партньорство, проведена през май 2009 г., ЕС потвърди своята политическа подкрепа за процеса на пълно либерализиране на визовия режим в условия на сигурност и за насърчаване на мобилността чрез сключване на споразумения за облекчаване на визовия режим и обратно приемане с държавите от Източното партньорство. Съгласно общия подход за изработването на политика на ЕС относно облекчаването на визовия режим, договорен между държавите членки на равнище КОРЕПЕР през декември 2005 г., споразумения за облекчаване на визовия режим се сключват единствено ако е налице споразумение за обратно приемане.

               Въз основа на това на 12 ноември 2010 г. Комисията представи на Съвета препоръка с оглед на получаването на указания за водене на преговори за споразумения с Република Беларус съответно за облекчаване на визовия режим за краткосрочно пребиваване и за обратно приемане на незаконно пребиваващи лица.

               След като на 28 февруари 2011 г. Съветът оправомощи Комисията
                  1
               , преговорите с Република Беларус започнаха официално в Брюксел на 12 юни 2014 г.

               Проведени бяха още пет кръга преговори — на 24 ноември 2014 г. в Минск, на 12 март 2015 г. в Брюксел, на 20 юни 2017 г. в Минск, на 11 октомври 2018 г. и на 26 март 2019 г. в Брюксел. Главните преговарящи парафираха текста на споразумението на 17 юни 2019 г. чрез размяна на електронни писма.

               Междувременно на 13 октомври 2016 г. Беларус, Европейският съюз и седем участващи държави членки (България, Румъния, Литва, Полша, Унгария, Финландия и Латвия) подписаха Съвместна декларация относно партньорство за мобилност.

               Считано от 12 февруари 2017 г., гражданите на Европейския съюз са освободени от изискването за притежаване на виза за влизане и престой на територията на Република Беларус за срок до 5 дни, при условие че преминават границата на международното летище в Минск. На 24 юли 2018 г. този срок за безвизов престой беше удължен до 30 дни при същите условия. За сроковете на престой, превишаващи 30 дни и не по-дълги от 90 дни (в рамките на всеки 180-дневен период), Споразумението ще се прилага реципрочно.

               Държавите членки бяха редовно информирани и с тях бяха проведени консултации в рамките на съответните работни групи на Съвета на всички етапи от преговорите. Окончателният проект на текста на Споразумението беше представен на работна група „Визи“ и беше цялостно одобрен на 5 април 2019 г. чрез процедура на мълчаливо съгласие.

               На 17 април 2019 г. Европейският парламент беше информиран за приключването на преговорите по Споразумението за облекчаване на визовия режим и Споразумението за обратно приемане с писмо, изпратено от генералния директор на ГД „Миграция и вътрешни работи“ до председателя на Комисията по граждански свободи, правосъдие и вътрешни работи. Към писмото бяха приложени проектите на текстовете и на двете споразумения.

               Предложеното решение относно сключването посочва необходимите вътрешни механизми за практическото прилагане на Споразумението. В него се посочва по-специално, че Комисията, подпомагана от експерти от държавите членки, представлява Съюза в рамките на Съвместния комитет по облекчаване на визовия режим, създаден по силата на член 12 от Споразумението.

               Приложеното предложение представлява правният инструмент за сключване на Споразумението. Съветът ще вземе решение с квалифицирано мнозинство.

               2.
                     ЦЕЛ И СЪДЪРЖАНИЕ НА СПОРАЗУМЕНИЕТО

               Споразумението между Европейския съюз и Република Беларус за облекчаване на визовия режим (наричано по-нататък: „Споразумението“) има за цел да облекчи, на основата на реципрочност, визовия режим за гражданите на Съюза и на Беларус за планиран престой от не повече от 90 дни в рамките на всеки 180-дневен период.

               Комисията смята, че целите, определени от Съвета в неговите указания за водене на преговори, са постигнати и че проектът на споразумение е приемлив за Съюза.

               Окончателното съдържание на Споразумението може да бъде обобщено, както следва:

               –по принцип за всички кандидати за визи решението за издаване или неиздаване на виза ще трябва да се взема в срок от 10 календарни дни. Този срок може да бъде удължен до 30 календарни дни, когато е необходима по-задълбочена проверка по заявлението. В спешни случаи срокът за вземане на решение може да бъде съкратен до два работни дни или по-малко. По правило на кандидатите за визи може да бъде насрочен час за подаване на заявление в срок от две седмици от датата, на която поискат такъв час, а в спешни случаи — незабавно или без насрочен час;

               –таксата за обработване на заявленията за издаване на виза, подадени от граждани на Европейския съюз и на Република Беларус, се определя на 35 EUR. Тази такса ще се заплаща от всички кандидати за виза. Наред с това следните категории лица ще са освободени изцяло от таксата за виза: деца на възраст под 12 години, лица с увреждания, близки роднини, членове на официални делегации, участващи в правителствени дейности, ученици, студенти, докторанти, представители на гражданското общество, при хуманитарни случаи, както и лица, участващи в научни, културни и художествени дейности и в спортни събития;

               –в случай че страните решат да си сътрудничат с външен изпълнител, наред с другото, за приемането на заявленията за издаване на визи таксата, която ще трябва да бъде платена на външния изпълнител, не може да надвишава 30 EUR. Трябва да продължи да бъде възможно гражданите на страните да подават заявленията направо в консулствата, доколкото това е осъществимо, например когато са налице достатъчно на брой служители, за да се справят с обема на работата и изпълнението на задълженията по Споразумението;

               –документите, които трябва да бъдат представени във връзка с целта на пътуването, са опростени за следните категории кандидати: близки роднини, бизнесмени, членове на официални делегации, ученици, студенти и докторанти, участници в научни, културни и спортни прояви, журналисти, лица, които присъстват на военни и граждански погребения (включително роднини), представители на гражданското общество, лица, които поради професията, която упражняват, участват в международни изложения, конференции, симпозиуми, семинари или други подобни прояви, шофьори, извършващи международни услуги по превоз на товари и пътници, участници в официални програми за обмен между побратимени градове, лица на посещение по медицински причини, лица, участващи в международни спортни прояви, членове на влакови, хладилни и локомотивни екипажи и участници в официални програми на ЕС за трансгранично сътрудничество. За тези категории лица с оглед на обосновката на целта на пътуването могат да бъдат изискани само документите, изброени в Споразумението. По правило не се изискват други обосновки, покани или потвърждения, предвидени в законодателството на държавите членки или на Република Беларус;

               –съществуват и опростени критерии за издаване на многократни визи за следните категории лица:

               а)членове на национални и регионални правителства, парламенти и съдилища, постоянни членове на официални делегации, съпрузи и деца, посещаващи граждани на Европейския съюз, които пребивават законно на територията на Беларус или граждани на Беларус, които пребивават законно в държавите членки, или граждани на ЕС, пребиваващи на територията на държавите членки, на които са граждани, или граждани на Република Беларус, които пребивават на територията на Беларус: многократни визи със срок на валидност 5 години (или по-кратък, ако намерението за редовно пътуване е очевидно ограничено, например когато срокът на валидност на мандата на кандидата или на разрешението за законно пребиваване е по-кратък);

               б)участници в научни, културни, официални програми за обмен или трансгранични програми, международни спортни прояви, журналисти, студенти, членове на официални делегации, представители на организации на гражданското общество, лица, които поради професията, която упражняват, участват в международни изложения, конференции, симпозиуми, семинари или други подобни прояви, шофьори, извършващи международни превози на товари, и екипажи на влакове, както и лица, които се нуждаят да извършват редовно посещения по медицински причини: многократни визи с валидност 1 година;

               в)същите категории като посочените в буква б): следва да се издават визи с валидност от най-малко 2 години и най-много 5 години (при условие че през предходните две години законно са използвали 1-годишната многократна виза, освен ако необходимостта или намерението да се пътува често не са очевидно ограничени до по-кратък период);

               –гражданите на Европейския съюз и на Република Беларус, които притежават валидни биометрични дипломатически паспорти, както и притежателите на валидно разрешение на ЕС за преминаване, са освободени от изискването за притежаване на виза за краткосрочно пребиваване. Първата оценка на сигурността и неприкосновеността на системата за издаване на беларуски дипломатически паспорти, включително на техните защитни елементи, беше представена от Комисията през април 2015 г., като бе отчетен задоволителен резултат по отношение на системата за издаване. Равнището на сигурност на беларуските дипломатически паспорти обаче не беше сметнато за достатъчно високо от някои държави членки. Впоследствие Република Беларус информира, че ще започне да издава биометрични паспорти в съответствие с най-новите насоки и препоръки на Международната организация за гражданско въздухоплаване от началото на 2020 г. и прие да ограничи премахването на визите до биометричните дипломатически паспорти (допълнително изискване, което не се съдържа в указанията за водене на преговори). На шестия и последен кръг от преговорите на 26 март 2019 г. Република Беларус представи на Комисията актуализирана информация относно системата за издаване и техническите спецификации на тези паспорти и се ангажира да предостави най-късно до октомври 2019 г. образец на новия биометричен паспорт и на окончателните технически спецификации. При тези обстоятелства окончателната оценка на системата за издаване на паспорти на Беларус ще трябва да бъде направена от Комисията, след консултация с държавите членки, преди сключването на Споразумението;

               –заключителните клаузи предвиждат страните да могат да суспендират изцяло или частично Споразумението (например да суспендират премахването на визите за притежателите на дипломатически биометрични паспорти) по всякакви причини. Следователно тази разпоредба обхваща основания за суспендиране като нарушение на разпоредба на Споразумението или злоупотреба с такава, като например премахването визите за притежателите на дипломатически паспорти (член 10) от съображения, свързани с правата на човека и демокрацията (които са споменати също така в преамбюла на Споразумението), както и липсата на сътрудничество в областта на обратното приемане и/или незадоволително прилагане на Споразумението за обратно приемане;

               –в заключителните разпоредби се предвижда също така, че Споразумението за облекчаване на визовия режим може да влезе в сила едва на датата на влизане в сила на Споразумението за обратно приемане;

               –значението на основните принципи, ръководещи сътрудничеството между страните, както и задълженията и отговорностите, включително зачитането на правата на човека и демократичните принципи, произтичащи от съответните международни инструменти, с които те са обвързани, се подчертават в преамбюла на Споразумението;

               –в протокол се разглежда особеният случай на държавите членки, които все още не прилагат изцяло достиженията на правото от Шенген, и тяхното едностранно признаване на шенгенските визи и разрешенията за пребиваване, издадени на граждани на Република Беларус с цел транзитно преминаване през тяхна територия в съответствие с Решение № 565/2014/EС;

               –към Споразумението е приложена съвместна декларация относно сътрудничеството във връзка с документите за пътуване и редовния обмен на информация относно сигурността на документите за пътуване;

               –Към Споразумението е приложена съвместна декларация относно хармонизирането на информационните процедури за издаването на визи за краткосрочно пребиваване и на документите, които се подават при кандидатстване за виза за краткосрочно пребиваване;

               –особените случаи на Дания, Обединеното кралство и Ирландия са отразени в преамбюла и в съвместни декларации, приложени към Споразумението. Тясното асоцииране на Исландия, Норвегия, Швейцария и Лихтенщайн към изпълнението, прилагането и развитието на достиженията на правото от Шенген е отразено в съвместна декларация към Споразумението
                  2
               ;

               –към споразумението е приложена съвместна декларация относно консулския персонал, за да се отрази значението, което страните придават на наличието на достатъчен брой служители в своите консулства, за да се гарантира ефективното изпълнение на Споразумението.

               3.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

               Настоящото предложение се представя на Съвета с цел Споразумението да бъде сключено.

               Правното основание за настоящото предложение е член 77, параграф 2, буква а) от Договора за функционирането на Европейския съюз (ДФЕС) във връзка с член 218, параграф 6, буква а) от него.

               •Субсидиарност (при неизключителна компетентност)

               Не се прилага.

               •Пропорционалност

               Настоящото предложение не надхвърля необходимото за постигане на преследваната цел, а именно сключването на международно споразумение за облекчаване на визовия режим за гражданите на Беларус и на Съюза.

               4.ОТРАЖЕНИЕ ВЪРХУ БЮДЖЕТА

               Предложението не води до допълнителни разходи за бюджета на ЕС.

               5.ЗАКЛЮЧЕНИЯ

               С оглед на горепосочените резултати Комисията предлага Съветът, след като получи одобрението на Европейския парламент, да одобри сключването на приложеното Споразумение между Европейския съюз и Република Беларус за облекчаване на визовия режим.

               2019/0182 (NLE)

               Предложение за

               РЕШЕНИЕ НА СЪВЕТА

               относно сключването на Споразумението между Европейския съюз и Република Беларус за облекчаване на визовия режим

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 77, параграф 2, буква а) във връзка с член 218, параграф 6, буква а) от него,

               като взе предвид предложението на Европейската комисия,

               като взе предвид одобрението на Европейския парламент
                  3
               ,

               като има предвид, че:

               (1)В съответствие с Решение XXXX/XX
                  4
                на Съвета Споразумението между Европейския съюз и Република Беларус за облекчаване на визовия режим (наричано по-нататък „Споразумението“) бе подписано на [...] г., при условие че бъде сключено на по-късна дата.

               (2)В декларацията от срещата на върха на Източното партньорство, проведена на 7 май 2009 г., Съюзът и държавите партньори заявиха политическата си подкрепа за либерализирането на визовия режим в условия на безопасност и сигурност и потвърдиха намерението си своевременно да предприемат поетапни мерки за безвизов режим на пътуване за своите граждани.

               (3)Целта на Споразумението е да се облекчи, на основата на реципрочност, визовият режим за гражданите на Съюза и на Беларус за планиран престой от не повече от 90 дни в рамките на всеки 180-дневен период.

               (4)Настоящото решение представлява развитие на разпоредбите на достиженията на правото от Шенген, в които Обединеното кралство не участва, в съответствие с Решение 2000/365/ЕО на Съвета от 29 май 2000 г. относно искането на Обединеното кралство Великобритания и Северна Ирландия да участва в някои разпоредби от достиженията на правото от Шенген
                  5
               ; следователно Обединеното кралство не участва в неговото приемане и не е обвързано от него, нито от неговото прилагане.

               (5)Настоящото решение представлява развитие на разпоредбите на достиженията на правото от Шенген, в които Ирландия не участва в съответствие с Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген
                  6
               ; следователно Ирландия не участва в неговото приемане и не е обвързана от него, нито от неговото прилагане.

               (6)В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящото решение и не е обвързана от него, нито от неговото прилагане.

               (7)Споразумението следва да бъде одобрено от името на Европейския съюз,

               ПРИЕ НАСТОЯЩОТО РЕШЕНИЕ:

               Член 1

               Споразумение между Европейския съюз и Република Беларус за облекчаване на визовия режим („Споразумението“) се одобрява от името на Съюза.

               Текстът на Споразумението и съвместните декларации са приложени към настоящото решение.

               Член 2

               Председателят на Съвета посочва лицето, упълномощено да извърши от името на Европейския съюз нотификацията, предвидена в член 14, параграф 1 от Споразумението, за да се изрази съгласието на Европейския съюз да бъде обвързан със Споразумението.

               Член 3

               Комисията, подпомагана от експерти от държавите членки, представлява Европейския съюз в Съвместния комитет, създаден по силата на член 12 от Споразумението.

               Член 4

               Настоящото решение влиза в сила в деня на приемането му
                  7
               .

               Съставено в Брюксел на […] година.

                     За Съвета

                     Председател

                     (1)

                        Указанията за водене на преговори бяха изменени от Съвета на 2 март 2015 г., за да се включи възможността за суспендиране на безвизовия режим за притежателите на дипломатически паспорти въз основа на по-широк набор от причини, освен посочените в стандартните разпоредби за суспендиране, например във връзка с правата на човека и демокрацията, както и при злоупотреба с безвизовия режим.

                     (2)

                        Преамбюлът и Съвместната декларация относно положението на Обединеното кралство може да се наложи да бъдат преразгледани след оттеглянето на Обединеното кралство.

                     (3)

                        Следва да се включи позоваване на одобрението на ЕП.

                     (4)

                        ОВ L […], […] г., стр. […].

                     (5)

                        Решение 2000/365/ЕО на Съвета от 29 май 2000 г. относно искането на Обединеното кралство Великобритания и Северна Ирландия да участва в някои разпоредби от достиженията на правото от Шенген (ОВ L 131, 1.6.2000 г., стр. 43).

                     (6)

                        Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген (ОВ L 64, 7.3.2002 г., стр. 20).

                     (7)

                        Датата на влизане в сила на Споразумението се публикува в Официален вестник на Европейския съюз от Генералния секретариат на Съвета.